Omicron Variant: ওমিক্রন আতঙ্ক, ১৫ ডিসেম্বর থেকে চালু হচ্ছে না আন্তর্জাতিক উড়ান পরিষেবা

নয়া দিল্লি: ওমিক্রন (Omicron) সংক্রমণের আতঙ্ক। আন্তর্জাতিক উড়ান (International flight) চালু করার সিদ্ধান্ত প্রত্যাহার করে নিল কেন্দ্র। চলতি মাস অর্থাৎ ডিসেম্বরের পনেরো তারিখ থেকে উড়ান চালুর কথা ছিল। কিন্তু বিশ্বের বারোটি দেশে ওমিক্রন (Omicron India) ছড়িয়ে পড়ার পর আপাতত আন্তর্জাতিক উড়ান চালু করছে না অসামরিক বিমান পরিবহন মন্ত্রক।

কোভিডের দ্বিতীয় ঢেউ কাটিয়ে পরিস্থিতি যখন মোটামুটি স্বাভাবিক সে সময় আন্তর্জাতিক উড়ান চালুর সিদ্ধান্ত নেয় কেন্দ্র। ২৬ নভেম্বর কেন্দ্র ঘোষণা করে, ডিসেম্বরের ১৫ তারিখ থেকে উড়ান চালু হবে। কিন্তু এর মধ্যে পরিস্থিতি বদলে যায়। কোভিডের নতুন প্রজাতি ওমিক্রনের খোঁজ পাওয়া যায় দক্ষিণ আফ্রিকায়। বিশ্ব সাস্থ্য সংস্থার মতে কোভিডের এই নতুন ভ্যারিয়েন্ট আগের তুলনায় অনেক বেশি শক্তিশালী। এর প্রোটিন স্পাইকের ক্ষমতা বেশি।

আরও পড়ুন: দক্ষিণ আফ্রিকা থেকে ফেরার পর ব্রিটেনে ওমিক্রনে আক্রান্ত ২

ওমিক্রন নিয়ে জরুরি বৈঠক ডাকেন প্রধানমন্ত্রী। ওই বৈঠকেই আন্তর্জাতিক উড়ান চালু করার সিদ্ধান্তকে আর এক বার বিবেচনা করে দেখার জন্য অনুরোধ রাখেন প্রধানমন্ত্রী নরেন্দ্র মোদি। মনে করা হচ্ছে প্রধানমন্ত্রীর সেই অনুরোধ মেনেই ১৫ ডিসেম্বর আন্তর্জাতিক উড়ান চালু করার সিদ্ধান্ত থেকে পিছু হটল কেন্দ্র। কেননা ইতিমধ্যেই দক্ষিণ আফ্রিকার সীমান্ত ছাড়িয়ে বারোটি দেশে পৌঁছে গিয়েছে ওমিক্রন।

আরও পড়ুন: ডেল্টার পর এবার ওমিক্রন, করোনার নতুন ভ্যারিয়েন্ট নিয়ে চিন্তিত গবেষকরা

অসামরিক বিমান পরিবহন মন্ত্রকের ডিজি এ দিন এক নোটে জানিয়েছেন, গোটা বিশ্বের পরিস্থিতির দিকে নজর রেখে, সমস্ত সংস্থা এবং সব পক্ষের সঙ্গে কথা বলে, নতুন করে আন্তর্জাতিক বিমান পরিষেবা চালু করার সিদ্ধান্ত আপাতত স্থগিত রাখা হচ্ছে। কবে আবার এই পরিষেবা চালু হবে, তা পরে জানিয়ে দেওয়া হবে।